Diari Oficial de la Generalitat Valenciana


Sumari del DOGV 9003, del 22-01-2021 (2021/551)

RESOLUCIÓ de 20 de desembre de 2021, de la consellera de Justícia, Interior i Administració Pública, sobre delegació de les competències de promoció, foment i ajudes derivades de Llei 14/2010, de 3 de desembre, d'espectacles públics, activitats recreatives i establiments públics en favor de Turisme Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9003

Data del DOGV
:   22-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/551


Data del document
:   20-01-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Correcció d'errades

 Descriptors 

:   * Conselleria de Justícia, Interior i Administració Pública

RESOLUCIÓ de 20 de desembre de 2021, de la consellera de Justícia, Interior i Administració Pública, sobre delegació de les competències de promoció, foment i ajudes derivades de Llei 14/2010, de 3 de desembre, d'espectacles públics, activitats recreatives i establiments públics en favor de Turisme Comunitat Valenciana. [2021/551]  
  
El Decret 5/2019, del president de la Generalitat, pel qual es determinen el nombre i la denominació de les conselleries, atribueix, en l'article 6, les competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana, extinció d'incendis i gestió de les competències en matèria de situacions d'emergència, a la Conselleria de Justícia, Interior i Administració Pública, a través de l'Agència Valenciana de Seguretat i Resposta a les Emergències, contemplada i regulada, així mateix, per la Llei 4/2017, de 3 de febrer, de la Generalitat, per la qual es crea l'Agència Valenciana d'Emergències.  
El Decret 105/2019 estableix l'estructura orgànica bàsica de la Presidència i de les conselleries de la Generalitat.  
Aquest decret, en l'article 19, recull les competències de la Secretaria Autonòmica de Turisme i del seu òrgan directiu dependent, la Direcció General de Turisme, el qual exerceix les competències en matèria de promoció i ordenació del turisme, així com les funcions de control, coordinació i supervisió de l'activitat i funcionament de Turisme Comunitat Valenciana, i les competències administratives en l'àmbit inspector i sancionador de l'activitat turística. La persona titular de la Direcció General de Turisme serà el director o la directora de l'entitat Turisme Comunitat Valenciana.  
  
Mitjançant el Decret 168/2020, de 30 d'octubre, del Consell, de modificació del Decret 105/ 2019, s'ajusta l'estructura organitzativa de la Conselleria de Justícia, Interior i Administració Pública. En l'article 76, «Secretaria Autonòmica de Seguretat i Emergències», es crea la Direcció General Operativa, a què s'assignen, entre d'altres, les competències en matèria d'espectacles, establiments públics, activitats recreatives i socioculturals.  
En conseqüència, la Conselleria de Justícia, Interior i Administració Pública exerceix les competències que corresponen a l'Administració autonòmica derivades de la Llei 14/2010, de 3 de desembre, d'espectacles públics, activitats recreatives i establiments públics.  
  
Per mitjà de la Resolució de 6 de novembre de 2020, de la Conselleria de Sanitat Universal i Salut Pública, es va acordar l'adopció de mesures addicionals extraordinàries a la Comunitat valenciana com a conseqüència de la situació de crisi sanitària ocasionada per la Covid-19, i s'acordà suspendre l'activitat dels locals de discoteques, sales de ball, karaoke i bars de copes amb actuacions musicals en directe i sense. Mitjançant el Decret 14/2020, de 25 d'octubre, de mesures a la Comunitat Valenciana, es ratifica la limitació de la mobilitat des de les 12.00 hores de la nit fins a les 06.00 de la matinada.  
  
Posteriorment, per mitjà de la Resolució de 9 de desembre de 2020, de les conselleries de Sanitat Universal i Salut Pública i de Justícia, Interior i Administració Pública, s'acorden mesures addicionals relatives als locals d'oci nocturn, i s'hi estableix que els establiments i locals d'oci nocturn afectats per la suspensió d'activitats prevista en la Resolució de 6 de novembre de 2020, podran realitzar activitats de restauració i hostaleria compatibles amb la seua llicència o autorització en l'horari que els corresponga per la seua activitat.  
Finalment, mitjançant la Resolució de 5 de gener de 2021, s'acorda, entre altres mesures, el tancament dels establiments de restauració a les 17.00 hores, i es modifica l'horari nocturn de limitació de la llibertat de circulació de les persones a les 22.00 hores, mitjançant el Decret 1/2021, de 5 de gener.  
La Generalitat ha acordat abordar mesures econòmiques destinades a la recuperació dels sectors més afectats per l'obligada paralització de l'activitat, com a conseqüència de la pandèmia del coronavirus.  
Tenint en compte que els sectors que més se'n beneficiaran són els d'hostaleria, oci, activitats recreatives i culturals, i a fi d'aconseguir una major agilitat i facilitar als afectats, en la mesura que siga possible, la tramitació de les ajudes, es considera imprescindible que Turisme Comunitat Valenciana les gestione de manera unificada.  
  
Per tot això, de conformitat amb el que s'estableix en l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la persona titular de la Secretaria Autonòmica de Turisme les competències de promoció, foment i ajudes derivades de Llei 14/2010, de 3 de desembre, d'espectacles públics, activitats recreatives i establiments públics.  
  
Segon  
En totes les ordres i resolucions que s'adopten en virtut de delegació, s'hi farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
Tercer  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o la resolució de tots els assumptes que considere oportuns, i podrà, així mateix, revocar-les en qualsevol moment, de conformitat amb el que s'estableix en l'article 63.5 de la Llei 5/1983, del Consell, i en els articles 9 i 10 de la Llei 40/2015.  
  
Quart  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de desembre de 2021.- La consellera de Justícia, Interior i Administració Pública: Gabriela Bravo Sanestanislao.